To hjulspor på marken er det eneste der viser i hvilken retning Kaj Møller Kristensens mejetærsker er forsvundet. - Det er da træls. Jeg vil ikke sige at man har et forhold til en mejetærsker, men det er noget man kan lide, og man har kørt med i mange år, og den har gjort det rigtig godt, siger landmand Kaj Møller Kristensen til TV2/NORD. Den forsvundne mejetærsker er en 12 fods Dronningborg 7000 fra 1988. Naboen så den sidste gang fredag morgen da han kørte på arbejde. Da Kaj Møller Kristensen fredag aften ville hente den var den væk. Ud over de to hjulspor, har politiet ikke noget at arbejde med. - Intet. Absolut intet. Tilsyneladende så er den bare fjernet og ejeren har stadigvæk nøglen, så hvad der er sket ved vi ikke, siger vagtchef Poul Badsberg, Nordjyllands Politi til TV2/NORD. Dukker Kaj Møller Kristensens elskede Dronningborg mejetærsker ikke op igen, har han taget en beslutning. Der kommer ikke en anden mejetærsker ind på den tomme plads i maskinhuset. - Jeg har ikke så mange år tilbage, at jeg skal ud og købe en ny mejetærsker. Så jeg må leje en, siger landmand Kaj Møller Kristensen til TV2/NORD. Har du set den forsvundne mejetærsker vil Nordjyllands Politi gerne høre fra dig på telefon 114
Et usædvanligt tyveri fandt fredag sted i nærheden af Nørager i Himmerland. Ukendte gerningsmænd stjal en mejetærsker fra en mark, hvor den var færdig med at høste.